Κανονισμός (ΕΚ) αριθ. 69/2004 της Επιτροπής

της 15ης Ιανουαρίου 2004

που επιτρέπει παρεκκλίσεις από ορισμένες διατάξεις της οδηγίας 1999/105/ΕΚ του Συμβουλίου σχετικά με την εμπορία του δασικού πολλαπλασιαστικού υλικού που προέρχεται από βασικό υλικό

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

την οδηγία 1999/105/ΕΚ του Συμβουλίου, της 22ας Δεκεμβρίου 1999, σχετικά με την εμπορία του δασικού πολλαπλασιαστικού υλικού(1), και ιδίως το άρθρο 6 παράγραφος 7,

Εκτιμώντας τα ακόλουθα:

(1) Δυνάμει της οδηγίας 1999/105/ΕΚ το εμπορεύσιμο δασικό πολλαπλασιαστικό υλικό πρέπει να προέρχεται από βασικό υλικό το οποίο πληροί τις απαιτήσεις των παραρτημάτων της εν λόγω οδηγίας.

(2) Το δασικό πολλαπλασιαστικό υλικό που προέρχεται από εγκεκριμένο βασικό υλικό μπορεί να διατίθεται στο εμπόριο ταξινομημένο σε διάφορες κατηγορίες, συμπεριλαμβανομένης της κατηγορίας "χαρακτηρισμένο".

(3) Ορισμένα είδη βασικού υλικού που δεν καλύπτονταν προηγουμένως από την οδηγία 66/404/ΕΟΚ του Συμβουλίου(2) και τα οποία παράγουν δασικό πολλαπλασιαστικό υλικό που δεν πληροί όλες τις απαιτήσεις της οδηγίας 1999/105/ΕΚ δεν θα μπορέσουν να ικανοποιήσουν τις εν λόγω απαιτήσεις εντός εύλογης προθεσμίας λόγω του μακρού κύκλου ζωής.

(4) Για να αποφευχθεί η έλλειψη βασικού υλικού που προορίζεται για την παραγωγή πολλαπλασιαστικού υλικού θα επιτραπούν, επομένως, παρεκκλίσεις για περιορισμένο χρονικό διάστημα και υπό ορισμένες προϋποθέσεις.

(5) Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής σπόρων προς σπορά και γεωργικών, δενδροκηπευτικών και δασικών φυτών προς φύτευση,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

1. Ο παρών κανονισμός εφαρμόζεται στο βασικό υλικό του Pinus pinaster Ait., το οποίο ικανοποιεί τις απαιτήσεις της οδηγίας 1999/105/ΕΚ, με εξαίρεση το σημείο 1 στοιχείο γ) του παραρτήματος IV της εν λόγω οδηγίας.

2. Όταν το πολλαπλασιαστικό υλικό προέρχεται από βασικό υλικό του τύπου που αναφέρεται στην παράγραφο 1, τα κράτη μέλη δύνανται να επιτρέπουν την εμπορία τέτοιου πολλαπλασιαστικού υλικού στην κατηγορία "χαρακτηρισμένο".

Για τους σκοπούς του παρόντος κανονισμού ισχύουν οι ορισμοί του "βασικού υλικού", του "πολλαπλασιαστικού υλικού", του "χαρακτηρισμένου" και του "επίσημου φορέα" που δίδονται στο άρθρο 2 της οδηγίας 1999/105/ΕΚ.

Άρθρο 2

1. Τα κράτη μέλη ενημερώνουν την Επιτροπή και τα άλλα κράτη μέλη για οποιοδήποτε βασικό υλικό που έχει εγκριθεί για την παραγωγή δασικού πολλαπλασιαστικού υλικού δυνάμει του παρόντος κανονισμού.

2. Η εγγραφή στον εθνικό κατάλογο εγκεκριμένου βασικού υλικού για το οποίο γίνεται λόγος στο άρθρο 10 της οδηγίας 1999/105/ΕΚ υποδεικνύει ότι το βασικό υλικό δεν ικανοποιούσε όλες τις απαιτήσεις της εν λόγω οδηγίας, σύμφωνα με το "άρθρο 6 παράγραφος 7 της οδηγίας 1999/105/ΕΚ".

3. Η εγγραφή στον κοινοτικό κατάλογο εγκεκριμένου βασικού υλικού για την παραγωγή δασικού πολλαπλασιαστικού υλικού, για το οποίον γίνεται λόγος στο άρθρο 11 της οδηγίας 1999/105/ΕΚ, υποδεικνύει ότι το βασικό υλικό δεν ικανοποιούσε όλες τις απαιτήσεις της εν λόγω οδηγίας, σύμφωνα με το "άρθρο 6 παράγραφος 7 της οδηγίας 1999/105/ΕΚ".

4. Η εγγραφή στο γενικό πιστοποιητικό για το οποίο γίνεται λόγος στο άρθρο 12 παράγραφος 1 της οδηγίας 1999/105/ΕΚ υποδεικνύει ότι το βασικό υλικό δεν ικανοποιούσε όλες τις απαιτήσεις της εν λόγω οδηγίας, σύμφωνα με το "άρθρο 6 παράγραφος 7 της οδηγίας 1999/105/ΕΚ". Λεπτομερείς πληροφορίες παρέχονται στο παράρτημα του παρόντος κανονισμού.

Άρθρο 3

Κατά τη διάρκεια της εμπορίας δασικού πολλαπλασιαστικού υλικού προερχόμενου από βασικό υλικό, η οποία επιτρέπεται δυνάμει του άρθρου 1, η ετικέτα ή έγγραφα του προμηθευτή που απαιτούνται δυνάμει του άρθρου 14 παράγραφος 1 της οδηγίας 1999/105/ΕΚ, δηλώνουν ότι "Το υλικό ικανοποιεί τις απαιτήσεις όπως προβλέπεται από τον κανονισμό (ΕΚ) 69/2003 της Επιτροπής".

Άρθρο 4

Ο παρών κανονισμός αρχίζει να ισχύει την έβδομη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.

Λήγει 15 έτη μετά την έναρξη ισχύος του.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 15 Ιανουαρίου 2004.

Για την Επιτροπή

David Byrne

Μέλος της Επιτροπής

(1) ΕΕ L 11 της 15.1.2000, σ. 17.

(2) ΕΕ 125 της 11.7.1966, σ. 2326/66.

ΠΑΡΑΡΤΗΜΑ

ΠΛΗΡΟΦΟΡΙΕΣ ΠΟΥ ΠΡΕΠΕΙ ΝΑ ΠΑΡΕΧΟΝΤΑΙ ΣΤΟ ΓΕΝΙΚΟ ΠΙΣΤΟΠΟΙΗΤΙΚΟ ΟΠΩΣ ΟΡΙΖΕΤΑΙ ΣΤΟ ΜΕΡΟΣ Β ΤΟΥ ΠΑΡΑΡΤΗΜΑΤΟΣ VIII

1. Στο σημείο 1 στοιχείο β) πρέπει να περιέχεται η ένδειξη "Άρθρο 6 παράγραφος 7 της οδηγίας 1999/105/ΕΚ" και η αντίστοιχη ονομασία του βασικού υλικού.

2. Στο σημείο 6 πρέπει να περιέχεται η ένδειξη "Άρθρο 6 παράγραφος 7 της οδηγίας 1999/105/ΕΚ" και ο αριθμός μητρώου.

3. Στο σημείο 20 πρέπει να περιέχεται η ένδειξη "Άρθρο 6 παράγραφος 7 της οδηγίας 1999/105/ΕΚ".